Na temelju članka 71. stavka 8. Zakona o visokom obrazovanju i znanstvenoj djelatnosti (Narodne novine br. 119/2022) i članka 42. stavka 3. Statuta Građevinskog i arhitektonskog fakulteta Osijek, pročišćeni tekst (u daljnjem tekstu: Fakultet), Fakultetsko vijeće Građevinskog i arhitektonskog fakulteta Osijek, na 5. redovitoj sjednici u akademskoj 2022./2023. godini održanoj dana 15. veljače 2023. pod 16. točkom dnevnog reda, donijelo je

**PRAVILNIK O**

**NASTAVNIM I STRUČNIM BAZAMA**

**GRAĐEVINSKOG I ARHITEKTONSKOG FAKULTETA OSIJEK**

**I. OPĆE ODREDBE**

**Članak 1.**

1. U cilju unaprjeđenja nastavne djelatnosti te stručnog rada Fakulteta ovim Pravilnikom uređuju se uvjeti, kriteriji i postupak za dodjelu i oduzimanje statusa nastavne i stručne baze Građevinskog i arhitektonskog fakulteta Osijek (u daljnjem tekstu: baze).
2. Temeljni ciljevi uspostave nastavnih i stručnih baza su:
* povezivati Fakultet s ustanovama i drugim pravnim osobama iz različitih područja djelatnosti i uspostaviti suradnju koja omogućuje povezivanje rada u praksi s visokim obrazovanjem
* omogućiti studentima kvalitetnu stručnu praksu i stjecanje praktičnih kompetencija
* omogućiti bolju zapošljivost studenata
* omogućiti pravnim osobama pristup novim znanjima i tehnologijama, zajednički pristup EU fondovima, kao i drugim oblicima financiranja na lokalnoj, regionalnoj, državnoj i međunarodnoj razini, kao i napredovanje zaposlenika baza sudjelovanjem u nastavi i znanstvenom radu na Fakultetu.

**Članak 2.**

1. Pojedini pojmovi u ovom Pravilnika imaju sljedeće značenje:
2. **Nastavna baza** je svaki pravni subjekt (trgovačko društvo, tvrtka, inženjerski ured, udruga, institut, državno tijelo, jedinica lokalne uprave i samouprave i slično) s kojim je Fakultet sklopio Sporazum o suradnji na temelju kojeg se dio studijskog programa provodi na tom pravnom subjektu uz sudjelovanje u njoj zaposlene stručne osobe - mentora.
3. **Stručna baza** je svaki pravni subjekt (trgovačko društvo, tvrtka, inženjerski ured, udruga, institut, državno tijelo, jedinica lokalne uprave i samouprave i slično) s kojim je Fakultet sklopio Sporazum o suradnji na temelju kojeg se stručna praksa provodi na tom pravnom subjektu uz sudjelovanje u njoj zaposlene stručne osobe - mentora.
4. **Sporazum o suradnji** je sporazum između baze i Fakulteta kojim se uređuju međusobni odnosi i obveze u provedbi stručnog i nastavnog rada.
5. Ostali pojmovi koji se koriste u ovom Pravilniku imaju jednako značenje kao pojmovi koji se koriste u Zakonu o visokom obrazovanju i znanstvenoj djelatnosti.

**Članak 3.**

Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

**II. UVJETI I KRITERIJI ZA DODJELU STATUSA BAZE**

**Članak 4.**

1. Status baze Fakulteta može se dodijeliti pravnom subjektu koji zadovoljava uvjete za izvođenje nastave, edukaciju i istraživanje, sukladno studijskom programu, pojedinom nastavnom predmetu i/ili projektu.
2. Uvjeti koje treba zadovoljavati baza Fakulteta su zadovoljavajuća razina stručnog rada, postojanje kvalificiranog stručnog kadra (mentora), odgovarajući prostor i oprema za provedbu određene aktivnosti, mogućnost kontinuiranog prihvata studenata, rad u propisanim nastavnim grupama, pozitivan stav Uprave i zaposlenika baze o suradnji s Fakultetom.

**III. POSTUPAK DODJELE STATUSA BAZE**

**Pokretanje postupka stjecanja statusa baze**

**Članak 5.**

1. Postupak dodjele statusa baze pokreće se upućivanjem poziva od strane Fakulteta nekom pravnom subjektu ili podnošenjem zahtjeva pravnog subjekta Fakultetu za stjecanje statusa baze.
2. Poziv od strane Fakulteta pravnom subjektu upućuje prodekan za projekte i suradnju s gospodarstvom, a zahtjev pravnog subjekta za dodjelu statusa baze se podnosi prodekanu za projekte i suradnju s gospodarstvom.
3. Zahtjevi se mogu dostavljati tijekom cijele kalendarske godine.

**Sadržaj zahtjeva**

**Članak 6.**

1. Zahtjev za dodjelu statusa baze podnosi se na obrascu koji je sastavni dio ovog Pravilnika (Prilog 1) zajedno s dokazima o ispunjavanju općih i posebnih uvjeta za stjecanje statusa baze.
2. Opći i posebni uvjeti dokazuju se sljedećom dokumentacijom:
3. Za nastavne baze:
* pismo namjere
* sporazum o suradnji
* odluke o izboru u nastavna zvanja zaposlenika pravnog subjekta
* odluka o izboru mentora.
1. Za stručne baze:
* pismo namjere
* sporazum o suradnji
* odluka o izboru mentora.
1. Za mentora u nastavnoj i stručnoj bazi Fakulteta pravni subjekt imenuje osobu koja je zaposlena u bazi i koja ima stručnu spremu višu od polaznika stručne prakse (mentor mora imati završen najmanje prijediplomski studij iz polja građevinarstvo/arhitektura i urbanizam za mentorstvo studentima prijediplomskih studija, odnosno najmanje diplomski studij iz polja građevinarstvo/arhitektura i urbanizam za mentorstvo studentima diplomskih studija).
2. U iznimnim situacijama, uz odobrenje Odbora za stručnu praksu, za mentora može biti imenovana osoba koja ima završen prijediplomski ili diplomski studij iz STEM područja.

**Dodjela statusa baze**

**Članak 7.**

1. Nakon zaprimanja zahtjeva za dodjelu statusa baze prodekan za projekte i suradnju s gospodarstvom provjerava cjelovitost prijedloga i ispunjenje uvjeta za dodjelu statusa baze.
2. Na temelju utvrđenog ispunjenja svih uvjeta sukladno ovom Pravilniku prodekan za projekte i suradnju s gospodarstvom dostavlja Fakultetskom vijeću svoje mišljenje i prijedlog odluke o dodjeli statusa nastavne ili stručne baze Fakulteta.

**Članak 8.**

1. Pravnim subjektima koji zadovoljavaju uvjete propisane ovim Pravilnikom, Fakultet može dodijeliti status baze Fakulteta.
2. Odluku o stjecanju statusa baze Fakulteta donosi Fakultetsko vijeće na prijedlog prodekana za projekte i suradnju s gospodarstvom.
3. Status baze Fakulteta dodjeljuje se na razdoblje od 5 godina i može se oduzeti ili obnavljati.
4. Status baze može se, ovisno o potrebi, dodijeliti jednom ili više pravnih subjekata iz određenog područja.

**IV. KORIŠTENJE NAZIVA I OZNAKA**

**Članak 9.**

Status baze Fakulteta daje za pravo nositelju tog statusa korištenje i isticanje naziva: Nastavna / Stručna baza Građevinskog i arhitektonskog fakulteta Osijek.

**V. ODUZIMANJE STATUSA BAZE**

**Članak 10.**

Ako se utvrdi da pravni subjekt u statusu baze Fakulteta izgubi minimalne uvjete propisane ovim Pravilnikom, Fakultetsko vijeće, na prijedlog prodekana za projekte i suradnju s gospodarstvom, može istom pravnom subjektu oduzeti status baze.

**Članak 11.**

1. Međusobnim dogovorom može se pokrenuti postupak za obnovu statusa baze Fakulteta i to u roku od 45 dana prije isteka razdoblja na koji je ugovorena suradnja, ako drugačije nije propisano.
2. Dokumentacija se podnosi prodekanu za projekte i suradnju s gospodarstvom koji procjenjuje ispunjava li pravni subjekt i dalje uvjete propisane ovim Pravilnikom te daje mišljenje temeljem kojeg se ponovno potpisuje Sporazum o suradnji.

**VI. PRESTANAK DJELOVANJA BAZE**

**Članak 12.**

Baza uspostavljena na temelju odredbi ovog Pravilnika i rješenja o statusu baze Fakulteta i određenog pravnog subjekta prestaje s raskidom Sporazuma o suradnji.

**VII. PRIJELAZNE I ZAVRŠNE ODREDBE**

**Članak 13.**

Ovaj Pravilnik stupa na snagu osmog dana od dana objave na oglasnoj ploči Građevinskog i arhitektonskog fakulteta Osijek.

DEKAN:

izv. prof. dr. sc. Hrvoje Krstić

Prilog 1.

**ZAHTJEV ZA DODJELU STATUSA BAZE**

**Podnositelj zahtjeva:**

**PODACI O PRAVNOM SUBJEKTU**

**Naziv**:

**Osobni identifikacijski broj (OIB)**:

**Sjedište** ulica i kućni broj:

 broj pošte i mjesto:

 mrežna adresa:

**Osoba za kontakt** ime i prezime:

 broj telefona:

 adresa e pošte:

**Vrsta baze**: **Uz prijavu priložena dokumentacija prema**:

Nastavna baza □ čl. 6., stavak 2., podstavak 1 □

Stručna baza □ čl. 6., stavak 2., podstavak 2 □

Mjesto i datum Potpis podnositelja zahtjeva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ MP \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_